Söhlingen

Söhlingen () is en Dörp in de Gemeen Hemslingen (Samtgemeen Bootel) in’n Landkreis Rodenborg, Neddersassen.

 Geografie 

Dat Water ut dat Rebeed flütt över Gravens na de Wiedau hen af.

De Naveröörd sünd Riep un Grauen in’n Noordoosten, Täwel-Moor in’n Oosten, Täwel in’n Süüdoosten, Hartböhn un Moordörp in’n Süden, Bellen in’n Süüdwesten, Bootel in’n Westen un Brookel, Hemslingen un Deepen in’n Noordwesten.

 Historie 

 Verwaltungsgeschicht 

In de Franzosentied von 1810 bet 1814 hett de Oort to de Mairie Neenkerken in’n Kanton Wasra höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1885 to de Huusvaagdie Rodenborg in dat Amt Rodenborg tohöört. Na 1885 weer dat in’n Kreis Rodenborg, de 1977 mit’n Landkreis Bremervöör to’n Landkreis Rodenborg tohoopgahn is.

De Oort is an’n 1. März 1974 mit de Gemeenreform in Neddersassen Deel von de Gemeen Hemslingen worrn.

 Inwahnertall 

 Religion 

Söhlingen is evangeelsch-luthersch präägt un höört to dat Kaspel von de Hillig-Krüüz-Kark in Brookel. 1573 is de Oort tohoop mit Hemslingen, Bellen un Bootel in düt Kaspel wesselt. Vörher hett dat to dat Kaspel von de Lucas-Kark in Scheeßl höört.

För de Kathoolschen is de Corpus-Christi-Kark in Rodenborg tostännig.

De Karkhoff von Söhlingen liggt an de Söhlinger Straat (B 71) an’n süüdööstlichen Oortsutgang.

 Kultur 

En Denkmaal för de Fullenen ut de twee Weltkrieg’ steiht in Hemslingen op’n Karkhoff.Onlineprojekt Gefallenendenkmäler

 Verenen 

De Schüttenvereen Söhlingen is 1856 grünnt worrn. De Sportvereen TuS Hemslingen-Söhlingen is 1917 grünnt worrn.

 Weertschop un Infrastruktur 

För Söhlingen is de freewillige Füürwehr Hemslingen-Söhlingen tostännig, de sik an’n 20. März 2015 ut de twee Füürwehren von Hemslingen un Söhlingen billt hett. De fröhere Füürwehr Söhlingen is 1935 grünnt worrn.

Twüschen Söhlingen un Hemslingen liggt dat Brookwischenbad, wat en Freebad is.

 Verkehr 

Dör Söhlingen löppt de Bundsstraat 71, de in’n Noordwesten över Hemslingen un Brookel na Rodenborg geiht un in’n Süüdoosten över Täwel un Neenkerken na Soltau. Von de B 71 geiht na Süüdwesten de Kreisstraat 223 af, de na Moordörp un Roosbrook föhrt. Von Hemslingen ut löppt de Landsstraat 131 in’n Noordwesten na Westervees un Scheeßl un de Landsstraat 170 in’n Oosten över Grauen un Lünzen na Snevern.

De nächste Autobahn is de Autobahn 7 (Afsnidd Hamborg–Hannover). De Opfohrt 45 Soltau-Süüd liggt so 25 Kilometer in’n Süüdoosten von Söhlingen an de K 48.

De nächste Bahnhoff is so bi 14 Kilometer wied weg in’n Noordwesten de Bahnhoff Scheeßl an de Bahnlien Hamborg–Bremen. De Bahnhoff Snevern an de Heidbahn liggt 15 Kilometer in’n Oosten.

 Scholen 

De Kinner ut Söhlingen gaht na de Grundschool Hemslingen, de twüschen de beiden Dörper liggt. Fröher harr dat Dörp en egen Volksschool.

 Literatur 

 Peter Richter: Hemslingen und Söhlingen: einst und heute. 2014

 Footnoten 

Kategorie:Oort
Kategorie:Landkreis Rodenborg (Wümm)